BRATISLAVA 17. januára (SITA) - Chúťky Európy a ostatných častí sveta sa zrejme rozchádzajú, aj preto natočila speváčka Kylie Minogue až dva videoklipy na dva single, ktoré budú nasledovať po úvodnej piesni 2 Hearts z jej ostatného albumu X. Videoklipy nakrútili v Los Angeles, kde za pár dní absolvovala austrálska kráska filmovanie sprievodných videí ku skladbám In My Arms a Wow. Kým pieseň In My Arms bude singlom číslo dva na "starom kontinente", pieseň Wow bude do rádií a televízií nasadená v Austrálii, Japonsku a neočakávane aj vo Veľkej Británii. Tieto, ale aj mnohé iné hity, si budú môcť vypočuť priaznivci tridsaťdeväťročnej speváčky na koncerte v Prahe, ktorý je naplánovaný na 12. mája.